Il-Ministeru tas-Saħħa ħabba li t-tilqim kontra l-influwenza staġjonali se jsir miċ-Ċentri tas-Saħħa tal-Gvern bejn it-Tnejn 3 ta’ Novembru u s-Sibt 22 ta’ Novembru. Il-maġġoranza tal-Kunsilli Lokali u numru ta’ tobba tal-familja ukoll qed jipparteċipaw f’din il-kampanja ta’ tilqim. Il-ministeru qal li t-tilqima jistgħu jeħduha b’xejn kull min għandu 55 sena jew iżjed, tfal ta’ bejn is-sitt xhur u 59 xahar u persuni ta’ kull eta’ li jbatu b’mard kroniku tal-qalb, tal-pulmun, tal-fwied, tal-kliewi, dijabete u problemi fis-sistema mmunitarja li tinkludi l-HIV u l-AIDS. F’każijiet ta’ persuni taħt il-55 sena, irid jintwera xhieda ta’ dan il-mard permezz ta’ ċertificat mediku riċenti jew il-kartuna s-safra. Il-Ministeru qal li dawk in-nies li għandhom 55 sena ‘l fuq u li diġà nkitbu mal-Kunsill Lokali tagħhom jew mat-tabib tagħhom, għandhom jistennew l-avviż mill-istess kunsill jew tabib u ma jmorrux fiċ-Ċentru tas-Saħħa. Persuni li qed jieħdu ħsieb qraba li ma jisgħux joħorġu mid-dar għandhom iċemplu l-uffiċċju tal-MMDNA fuq in-numru 21387526 mit-Tnejn sas-Sibt bejn 11:00 u 12:30pm u bejn 14:00 u 15:30 biex isiru arranġamenti li t-tilqim isir id-dar min- nurses tal-MMDNA. It-tilqim miċ-Ċentri tas-Saħħa ser isir mit-Tnejn sas-Sibt bejn l-għaxra u nofsinhar. Ser ikun hemm tilqim wara nofsinhar fiċ-Ċentri tas-Saħħa tal-Mosta, il-Furjana u Raħal Ġdid bejn is-siegħa u s-sebgħa ta’ fil-għaxija mit-Tnejn sas-Sibt. Trid tintwera l-karta tal-identità u fil-każ ta’ tfal irid jintwera l-ktieb/rekord tat-tilqim.